b'\n_START_ARTICLE_\nTaka-Baikalia\n_START_PARAGRAPH_\nTaka-Baikalia(ven. \xd0\x97\xd0\xb0\xd0\xb1\xd0\xb0\xd0\xb9\xd0\xba\xd0\xb0\xd0\xbb\xd1\x8c\xd0\xb5, Zabaikalje) on maantieteellinen alue Siperiassa Baikalj\xc3\xa4rven "takana" eli it\xc3\xa4puolella. Etenkin eli\xc3\xb6maantieteellisiss\xc3\xa4 yhteyksiss\xc3\xa4 alue tunnetaan my\xc3\xb6s nimell\xc3\xa4 Dauria (ven. \xd0\x94\xd0\xb0\xd1\x83\xd1\x80\xd0\xb8\xd1\x8f, Daurija), joka tulee paikallisen daurien kansan nimest\xc3\xa4._NEWLINE_Historiallinen Taka-Baikalia on noin tuhannen kilometrin mittainen niin it\xc3\xa4-l\xc3\xa4nsisuunnassa kuin pohjois-etel\xc3\xa4suunnassakin. Se ulottuu Baikalin rannoilta \xc5\xa0ilka- ja Argunjokien yhtym\xc3\xa4kohtaan id\xc3\xa4ss\xc3\xa4 ja etel\xc3\xa4ss\xc3\xa4 Mongolian ja Kiinan rajalle. Etenkin alueen pohjoisosassa on korkeita vuoria. Ilmasto on jyrk\xc3\xa4n mantereinen. Kasvillisuus on paljolti taigamets\xc3\xa4\xc3\xa4, my\xc3\xb6s mets\xc3\xa4aroa ja aroa (steppi\xc3\xa4)._NEWLINE_Ven\xc3\xa4j\xc3\xa4n keisarikunnassa Taka-Baikalia oli hallinnollinen alue (oblasti), jonka p\xc3\xa4\xc3\xa4kaupunki oli ensin Nert\xc5\xa1insk, sittemmin T\xc5\xa1ita. Siit\xc3\xa4 tuli osa Kaukoid\xc3\xa4n tasavaltaa vuonna 1920. Nykyisin Taka-Baikalia jakaantuu Burjatian tasavallan ja Taka-Baikalian aluepiirin kesken ja osapuilleen kattaa niiden yhteenlasketun alueen.'